4. การวิจัยและพัฒนา


การกำหนดนโยบายมาตรฐานความปลอดภัยด้านสารสนเทศและการจัดทำโครงสร้างพื้นฐานเทคโนโลยี
สารสนเทศ

ในปี 2550
นอกจากธนาคารจะได้มีการจัดทำนโยบายความปลอดภัยข้อมูลสารสนเทศสำหรับเครือธนาคารกสิกรไทย
ซึ่งได้รับอนุมัติจากคณะกรรมการธนาคาร
เพื่อใช้เป็นหลักการและแนวทางในการบริหารจัดการความปลอดภัยข้อมูลสารสนเทศสำหรับเครือธนาคารกสิกรไทยให้มีความสอดคล้องกับมาตรฐานสากล
ISO/IEC17799 แล้ว ธนาคารยังได้จัดตั้งคณะทำงานความปลอดภัยข้อมูลสารสนเทศ
โดยคณะทำงานดังกล่าว มีภารกิจหลัก คือ
สนับสนุนการดำเนินงานของคณะอนุกรรมการเทคโนโลยีสารสนเทศในด้านของความปลอดภัยข้อมูลสารสนเทศให้มีความสอดคล้องและรองรับกับยุทธศาสตร์ของเครือธนาคารกสิกรไทยได้อย่างมีประสิทธิภาพ
ตลอดจน พิจารณากำหนดมาตรการความปลอดภัยของข้อมูล ทั้งนี้
งานทางด้านความปลอดภัยข้อมูลสารสนเทศที่ธนาคารได้ดำเนินการแล้วเสร็จในปี 2550 มีดังนี้

1.  ตรวจสอบระบบความปลอดภัยของระบบงานต่าง ๆ
    ที่มีการเชื่อมตรงผ่านระบบเครือข่ายทางคอมพิวเตอร์ (Online Applications)
    ของธนาคาร อาทิ K-Payment Gateway
    (บริการรับชำระค่าสินค้าและบริการทางอินเทอร์เน็ตกสิกรไทย) อินเทอร์เน็ตแบงก์กิ้งอย่าง
    K-Cyber Banking (บริการธนาคารทางอินเทอร์เน็ตกสิกรไทย)
    และระบบเครือข่ายของธนาคาร โดยการปิดช่องโหว่ในระบบ (Vulnerability)
    เพื่อให้ระบบมีความปลอดภัยจากการคุกคามจากภายนอก
    อีกทั้งเพิ่มความมั่นใจในการให้บริการการเชื่อมตรงผ่านระบบเครือข่ายทางคอมพิวเตอร์
    (Online) สำหรับลูกค้า และลดโอกาสที่จะเกิดความเสียหายในอนาคต

2.  เพิ่มอุปกรณ์ในการตรวจจับผู้บุกรุกระบบและเครือข่าย
    โดยเมื่ออุปกรณ์ทำการตรวจจับแล้วพบผู้บุกรุก
    ระบบจะทำการแจ้งผลไปยังผู้ดูแลระบบโดยอัตโนมัติ
    ซึ่งจะทำให้ทราบถึงเหตุการณ์ผิดปกติที่เกิดขึ้นได้อย่างรวดเร็ว และป้องกันได้ทันเวลา ทั้งนี้
    ระบบจะทำการเก็บหลักฐานเกี่ยวกับการบุกรุกของผู้ที่เข้ามาในระบบ
    ซึ่งจะทำให้สามารถทราบถึงตัวผู้ที่ทำการบุกรุก เวลาที่ถูกบุกรุก ข้อมูลที่ถูกนำออกไป
    รวมทั้งยังตรวจสอบได้อีกว่าการกระทำดังกล่าวนั้น สำเร็จหรือไม่

  3. เพิ่มอุปกรณ์ในการตรวจจับความผิดปกติของระบบเครือข่ายของธนาคาร
  เพื่อให้สามารถตรวจจับไวรัสที่เกิดขึ้นมาใหม่ซึ่งระบบป้องกันไวรัสยังไม่รู้จัก
  อันจะช่วยลดความเสียหายที่อาจจะเกิดขึ้นกับระบบเครือข่ายของธนาคาร
  ทำให้ทราบถึงการบุกรุกภายในเวลาอันรวดเร็วและสามารถแก้ไขได้ทันเวลา

 การใช้บริการงานด้านเทคโนโลยีสารสนเทศจากภายนอก

ในปี 2550 ธนาคารพัฒนางานสารสนเทศด้านต่าง ๆ อย่างต่อเนื่องจากปี 2549
โดยได้ดำเนินการปรับปรุงแผนฉุกเฉินคอมพิวเตอร์สำรอง (Disaster Recovery Plan)
สำหรับระบบงานเอทีเอ็ม และระบบที่เกี่ยวข้องกับบริการด้านธุรกิจการค้าระหว่างประเทศ (Trade
Finance) ที่อาคารศูนย์เทคโนโลยีสารสนเทศ สำนักงานราษฎร์บูรณะ
เพื่อช่วยให้ธุรกิจสามารถดำเนินการให้บริการลูกค้าได้อย่างต่อเนื่องในกรณีที่ระบบคอมพิวเตอร์หลักมีปัญหาขณะเดียวกัน
ธนาคารยังได้ทำการทดสอบระบบศูนย์คอมพิวเตอร์สำรอง (IT Disaster Recovery)
ตามขั้นตอน (Batch Test)
โดยจำลองการทำงานในสถานการณ์ที่ระบบคอมพิวเตอร์หลักหยุดทำงาน
ซึ่งเป็นกระบวนการทำงานในขั้นตอนที่ต่อเนื่องจากการทดสอบการเชื่อมตรงกับระบบคอมพิวเตอร์สำรอง
(Online Test) เพื่อสร้างความเชื่อมั่นให้กับลูกค้าว่าจะสามารถดำเนินธุรกรรมกับธนาคาร
ทั้งงานสาขา ระบบเอทีเอ็ม และระบบบัตรเครดิตได้
ในกรณีที่ศูนย์คอมพิวเตอร์หลักของธนาคารเกิดความเสียหาย
ซึ่งเป็นการเตรียมความพร้อมให้กับระบบงาน ตามนโยบายของธนาคารแห่งประเทศไทย

นอกจากนี้ ธนาคารยังได้ปรับปรุงระบบงานภายใน
โดยปรับเปลี่ยนรุ่นของซอฟท์แวร์ที่ใช้กับสาขาของธนาคารในการติดต่อกับสำนักงานใหญ่ (Citrix)
ให้ทันสมัยขึ้น ดำเนินการเปลี่ยนและเพิ่มจำนวนเครื่องแม่ข่าย (Server)
และเพิ่มจำนวนลิขสิทธิ์การใช้งานซอฟท์แวร์ในเครื่องแม่ข่าย (License)
เพื่อให้พนักงานที่สาขาสามารถเรียกใช้ข้อมูล
หรือติดต่อกับสำนักงานใหญ่ผ่านระบบอินเทอร์เน็ตสื่อสารภายใน (Lotus Notes)
ได้อย่างมีประสิทธิภาพมากขึ้น รวมถึงปรับปรุงระบบไฟฟ้าสำรอง (UPS)
ที่ศูนย์สื่อสารของธนาคารในต่างจังหวัด จำนวน 30 แห่งทั่วประเทศ
เพื่อช่วยให้ระบบสื่อสารไร้สายมีประสิทธิภาพมากยิ่งขึ้นด้วย

ทั้งนี้ เนื่องจากเล็งเห็นถึงการเจริญเติบโตในการให้บริการด้านต่าง ๆ
ธนาคารจึงได้จัดเตรียมแผนงานต่อเนื่องสำหรับการปรับปรุงโครงสร้างพื้นฐานของระบบเทคโนโลยีสารสนเทศในปี
2551 เพื่อสนับสนุนธุรกิจต่าง ๆ อาทิ การปรับปรุงระบบอินเทอร์เน็ต
เพื่อเพิ่มประสิทธิภาพให้สามารถรองรับการขยายตัวในการให้บริการอินเทอร์เน็ตแบงก์กิ้ง
(Internet Banking) และบริการทางด้านการส่งข้อความ (Massaging) ต่าง ๆ
รวมถึงการปรับปรุงระบบโทรศัพท์ให้มีประสิทธิภาพมากขึ้นในการรองรับงานด้านบัตรเครดิตและสินเชื่อ
ส่วนงานด้านศูนย์คอมพิวเตอร์สำรองนั้น ธนาคารยังคงให้ความสำคัญอย่างต่อเนื่อง
โดยเตรียมจะจัดหาระบบคอมพิวเตอร์เพื่อใช้งานเป็นระบบคอมพิวเตอร์สำรองสำหรับระบบปฏิบัติงานต่าง
ๆ เพิ่มเติม ได้แก่ ระบบงาน SWIFT ที่ให้บริการด้านการเงิน
ระบบงานปฏิบัติการที่ให้บริการด้านเช็ค ระบบโทรศัพท์ (Call Centers)
ที่เป็นศูนย์ให้บริการในการติดต่อกับธนาคาร และระบบ Lotus Notes Citrix
ที่เป็นช่องทางในการขายและการติดต่อสื่อสารของสาขา